[pic] | COMISIA COMUNITĂŢILOR EUROPENE |

Bruxelles, 5.5.2009

C(2009) 218 final

Propunere de

DECIZIE A CONSILIULUI

privind stabilirea poziției care urmează să fie adoptată de Comunitate în cadrul Comisiei interamericane pentru tonul tropical

EXPUNERE DE MOTIVE

În conformitate cu articolul 300 alineatul (2) al doilea paragraf din Tratatul CE, pozițiile care urmează să fie adoptate în numele Comunității în cadrul organizațiilor regionale de gestionare a pescuitului atunci când acestea sunt invitate să adopte decizii care au efecte juridice, cu excepția deciziilor de completare sau de modificare a cadrului lor instituțional, trebuie să fie stabilite de Consiliu, hotărând cu majoritate calificată la propunerea Comisiei.

Având în vedere această obligație și în conformitate cu decizii similare ale Consiliului privind Comisia internațională pentru conservarea tonului din Oceanul Atlantic, Comisia generală pentru pescuit în Marea Mediterană și Comisia pentru tonul din Oceanul Indian, precum și cu propuneri similare ale Comisiei Europene pentru alte organizații regionale de gestionare a pescuitului, Comisia Europeană propune prezenta decizie de stabilire a poziției care urmează să fie adoptată de Comunitate în cadrul Comisiei interamericane pentru tonul tropical. Din motive de coerență, prezenta propunere are la bază aceeași abordare ca cea adoptată pentru alte organizații regionale de gestionare a pescuitului.

Propunere de

DECIZIE A CONSILIULUI

privind stabilirea poziției care urmează să fie adoptată de Comunitate în cadrul Comisiei interamericane pentru tonul tropical

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 37 coroborat cu articolul 300 alineatul (2) al doilea paragraf,

având în vedere propunerea Comisiei,

întrucât:

(1) Articolul 33 din Tratatul CE, coroborat cu articolul 32, prevede că unul dintre obiectivele politicii comune în domeniul pescuitului este garantarea siguranței aprovizionărilor. Regulamentul CE) nr. 2371/2002[1] prevede că Comunitatea adoptă o abordare atentă atunci când ia măsuri menite să protejeze și să conserve resursele acvatice vii, să asigure exploatarea durabilă a acestora și să reducă impactul activităților de pescuit asupra ecosistemelor marine. Regulamentul prevede, de asemenea, că Comunitatea trebuie să urmărească o aplicare progresivă a unei metode de gestionare a pescuitului bazate pe ecosistem și să contribuie la rentabilizarea activităților de pescuit în cadrul unui sector al pescuitului și acvaculturii competitiv și viabil din punct de vedere economic, asigurând astfel un nivel de trai decent pentru cei care depind de activitățile de pescuit și ținând seama de interesele consumatorilor.

(2) Comunitatea Europeană are statut de parte necontractantă cooperantă în Comisia interamericană pentru tonul tropical (CITT) și, prin urmare, are obligația de a respecta măsurile de conservare și de gestionare adoptate de CITT. Pe lângă aceasta, Comunitatea Europeană va deveni membru al CITT după intrarea în vigoare a Convenției pentru întărirea Comisiei interamericane pentru tonul tropical instituită prin Convenția din 1949 între Statele Unite ale Americii și Republica Costa Rica („Convenția de la Antigua”). Comunitatea Europeană a aprobat Convenția de la Antigua prin Decizia 2006/539/CE a Consiliului[2]. Până la intrarea în vigoare, Comunitatea Europeană are obligația la nivel internațional de a nu încălca obiectul și scopul noii convenții menționate. În această perioadă, Spania a fost autorizată prin Decizia 1999/405/CE a Consiliului[3] să adere, cu titlu temporar, la Convenția de instituire a CITT.

(3) Pe baza unor dovezi științifice, CITT poate să adopte decizii menite să mențină populațiile stocurilor de pești mari migratori (inclusiv de ton și specii înrudite) în zona Convenției la niveluri care să asigure durabilitatea pe termen lung a stocurilor respective.

(4) În temeiul articolului 300 alineatul (2) al doilea paragraf din Tratatul CE, poziția Comunității în cadrul organismelor create prin acorduri regionale în domeniul pescuitului care sunt invitate să adopte decizii care au efecte juridice, dar nu modifică cadrul instituțional al acordurilor în cauză, trebuie să fie adoptată cu majoritate calificată prin decizia Consiliului, la propunerea Comisiei,

DECIDE:

Articolul 1

Poziția care urmează să fie adoptată în numele Comunității în cadrul Comisiei interamericane pentru tonul tropical în momentul în care această comisie trebuie să adopte decizii cu efecte juridice se stabilește în anexa la prezenta decizie.

Articolul 2

Poziția Comunității stabilită în anexa la prezenta decizie este evaluată și, după caz, revizuită de către Consiliu la propunerea Comisiei, cel târziu până la reuniunea anuală a Comisiei interamericane pentru tonul tropical din 2014.

Adoptată la Bruxelles,

Pentru Consiliu

Președintele

ANEXĂ

Poziția Comunității în cadrul Comisiei interamericane pentru tonul tropical

1. PRINCIPII

În cadrul CITT, Comunitatea Europeană:

(a) acționează în conformitate cu obiectivele urmărite de Comunitate în cadrul politicii comune în domeniul pescuitului, bazându-se cu precădere pe principiul precauției, pentru a asigura exploatarea durabilă a speciilor reglementate de CITT, pentru a promova aplicarea progresivă a unei metode de gestionare a pescuitului bazate pe ecosistem și pentru a reduce la minimum impactul activităților de pescuit asupra ecosistemelor marine, precum și pe promovarea unui sector comunitar al pescuitului eficient și competitiv care să asigure un nivel de trai decent pentru cei care depind de activitățile de pescuit, ținând seama de interesele consumatorilor;

(b) garantează că măsurile CITT sunt în conformitate cu obiectivele din Convenția CITT;

(c) garantează că măsurile CITT respectă legislația internațională și, în special, prevederile Convenției ONU cu privire la dreptul mării, Acordul ONU cu privire la conservarea și gestionarea stocurilor transzonale și a stocurilor de pești mari migratori, precum și Acordul de promovare a respectării măsurilor internaționale de conservare și de gestionare de către navele de pescuit în marea liberă;

(d) promovează poziții coerente în cadrul organizațiilor regionale de gestionare a pescuitului;

(e) urmărește sinergia cu politica Comunității în cadrul relațiilor bilaterale cu țări terțe în domeniul pescuitului și asigură coerența cu politica în domeniul relațiilor externe;

(f) garantează respectarea angajamentelor internaționale ale Comunității.

2. Orientări

Comunitatea Europeană face eforturi, dacă este necesar, pentru a sprijini adoptarea de către CITT a următoarelor acțiuni:

(a) măsuri stricte de conservare și gestionare a resurselor halieutice care să permită durabilitatea pe termen lung a acestora, ținând seama de cele mai bune recomandări științifice disponibile, printre altele prin închideri de sezon provizorii în cazul navelor cu plase pungă care capturează ton obez, ton cu aripioare galbene și ton dungat, precum și măsuri echivalente în cazul navelor cu paragate care vizează stocuri de ton sau pește-spadă; atunci când este necesar, sunt luate în considerație măsuri specifice pentru rezervele care sunt afectate de pescuitul excesiv pentru a evita orice intensificare a activităților de pescuit;

(b) măsuri de control al efortului de pescuit pentru a garanta că acesta este proporțional cu posibilitățile de pescuit disponibile;

(c) dezvoltarea și implementarea unor măsuri de monitorizare, de control și de supraveghere eficientă, privind, printre altele, un sistem de monitorizare a navelor, un program de observare, măsuri cu privire la statele de port, un sistem strict de supraveghere a transbordării pe mare și un sistem de documentare a capturilor pentru anumite specii de pești, după caz;

(d) întărirea măsurilor de combatere a activităților INN;

(e) continuarea eforturilor de modernizare a CITT utilizând, printre altele, evaluarea performanțelor.

[1] JO L 358, 31.12.2002, p. 59.

[2] JO L 224, 16.8.2006, p. 22.

[3] JO L 155, 22.6.1999, p. 37.